Bente Dahl (RV), 2011-04-28:
Tak til ministeren for besvarelsen.
Der er mange gode tiltag i det, ministeren sagde.
Kvalitet i højsædet, ja, men jeg manglede en målrettethed, for at sektoren kan blive sin store gæld kvit og blive bæredygtig.
En målrettet indsats.
I al den tid, jeg kan huske tilbage, og det er lang tid, har landbruget klaget over alt muligt, over dårligt vejr hen over sommeren, over dårligt vejr i høsten, over restriktive bestemmelser, der angiveligt gør landbruget dårligt klædt på i konkurrencen med andre landes landbrug osv.
Nu, i disse år, har landbruget grund til at klage, ingen tvivl om det.
Landbruget er i et vadested, og det har selv bragt sig derhen.
Det ser ud, som om de rammer ikke er, hvad de skal være, når vi ser på landbruget.
Det ser ud, som om det erhverv er i et vadested, hvor der skal ske noget nyt, for at det kan komme videre.
Derfor mener vi i Det Radikale Venstre og i oppositionen, at det er en god idé at lave en undersøgelse, der skal gøre klart, hvad der skal til, for at det nu meget gældsplagede erhverv kan gøre sig fri af gæld og blive et indtjenende erhverv, der kan blive bæredygtigt, en kommission, som får til opgave at undersøge det og give anbefalinger, naturligvis; den skal arbejde hurtigt, for der må ske noget, så landbruget kommer på banen.
Det omgivende samfund må også høres i debatten, fordi landbruget er et så omsiggribende erhverv, at det har indflydelse på rigtig manges hverdag, og derfor må andre i samfundet også høres, f.eks forbrugerne, som aftager produkterne.
Når mit spørgsmål til erhvervet ved en landbrugskonference for nogle måneder siden om, hvorvidt landbruget har tænkt sig at tænke forbrugerne med i planlægningen af fødevareproduktionen fremover, blev mødt med, citat: Vi skal ikke tage hensyn til danske forbrugeres krav og forventninger, for vi er et eksporterhverv, virker det på mig, som om dansk landbrug melder sig ud af de rettigheder og forpligtelser, der er ved at være dansk landmand.
Nu vil jeg ikke stille regeringen til ansvar for landmænds selvmål, men jeg vil bede regeringen gøre rede for sine planer om at få landbrugserhvervet på rentabel fode igen.
Vi Radikale vil have en fødevareproduktion her i landet, men ikke en hvilken som helst fødevareproduktion.
Der skal stilles nogle krav, sikkert andre krav, end der stilles i dag, kunne det se ud til, fordi landbruget er blevet så forgældet inden for de senere år.
Hvilke forhold skal landbruget have for at blive bæredygtigt fremover, og hvad vil regeringen gøre for at sikre, at vi har et bæredygtigt landbrug med en produktion og helst rigtig mange sunde økologiske fødevarer i fremtiden?
Jeg vil læse et forslag til vedtagelse op fra Socialdemokratiet, Socialistisk Folkeparti, Enhedslisten, Christian H. Hansen og Det Radikale Venstre: Forslag til vedtagelse
»Idet Folketinget konstaterer, at dele af dansk landbrug har problemer med sin store gældsbyrde, opfordres regeringen til at sikre en politik, der kan sikre erhvervet fornyet fremgang og øget indtjening, idet der lægges vægt på - at nedsætte en landbrugskommission, der analyserer landbrugs- og fødevareerhvervets aktuelle situation og behov, samt at sikre et landbrug, som - er indrettet til at tage maksimalt vare på natur- og miljøressoucer, - er af højeste kvalitet med hensyn til dyrevelfærd og veterinær standard, og som efterlever forbrugernes ønsker, - kan udvide produktionen af økologiske og sunde fødevarer, samt - at sikre en balanceret udvikling i landdistrikterne, - at sikre landbruget en plads som energileverandør af grøn energi, - at basere landbrugserhvervet på en miljørigtig, bæredygtig, ægte grøn vækst, - omlægning af de eksisterende landbrugsstøtteordninger til projekter hovedsagelig med miljø- og økologiformål for øje, - fremme af disse mål i videst muligt omfang på EU-niveau.«